Flemming Møller Mortensen (S), 2025-05-27:
Tak skal du have, formand.
Og mange tak til Enhedslisten for at stille den her forespørgsel.
Jeg vil også meget gerne sige tak til udenrigsministeren for en god tale.
Og så er det jo fuldstændig rigtigt, at tingene integreres godt i hinanden.
Vi får os talt til rette, hvilket også er en dansk dyd, tror jeg, og det gør vi også på det udviklingspolitiske område.
Jeg tror rent faktisk, at forespørgslens indhold er med til at rammesætte det, der måske også er det lidt unikke danske.
For uden et ekstremt stærkt civilsamfund kunne vi heller ikke have den politiske enighed om, hvilke linjer vi gerne vil trække herfra og ud i verden.
Verden står virkelig i en opbrudstid, og det, der før var fundamentale præmisser for, hvad et godt samfund er, og hvordan det ser ud, bliver af nogle forsøgt genforhandlet.
Det er ligesom det, der har været omdrejningspunktet i flere af vores debatter her i Folketingssalen i dag.
Men demokrati, menneskerettigheder og frihed er altså fundamentale områder, værdier og kardinalpunkter for mennesker, og det gælder, uanset hvor i verden det måtte være.
Det er i hvert fald det, vi i Socialdemokratiet tror på.
Det nedbryder samfund, hvis ikke vi passer morderlig godt på.
Der tror jeg bare, det er rigtig vigtigt, at vi netop har diskussionen her og bringer den ind i vores forhandlinger om den nye udviklingspolitiske strategi, for det er her, vi kan noget; det er her, vi skal noget.
Det er her, civilsamfundet spiller en virkelig vigtig rolle i dansk udviklingsarbejde.
Det er med til at sikre, at hjælpen kommer til dem, der har brug for det,
at demokratiske værdier bliver spredt rundtomkring i verden, og at de svageste får en stemme.
Med andre ord spiller vores civilsamfund en vigtig rolle både for verden og for Danmark.
Man kan og skal ikke underkende den værdi, som civilsamfundet har bidraget med, når det kommer til den danske udviklingsstrategi og politik gennem rigtig mange år.
Det er en vigtig rolle, og den er blevet udfyldt utrolig godt og bliver det stadig væk.
Men samtidig er det også af værdi at se på, hvordan vi kan løfte udviklingen på nye måder, og derfor er en ny udviklingspolitisk strategi også nødvendig, for tiden forandrer verden.
Det er også godt at få undersøgt, om Danmark kan være med til at skabe strukturelle forandringer bl.a. ved at lytte til vores partnerlande og dermed finde ud af, hvad de har brug for, og hvad de kan byde ind med, og hvordan det kan skabe ekstra meget værdi for dem, men også for os.
Med det opbrud, vi ser i verden, er det altså vigtigt, at vi omfavner nye værdier og nye idéer.
Værdierne skal være de grundlæggende, som jeg har nævnt, men der er også behov for, at vi omfavner nye idéer.
Der er blevet talt om, at der også er nye strukturer, at der er mange bevægelser, at der er mange, der ikke vil tilslutte sig de gammelkendte strukturer – det gælder bl.a. mange unge rundtomkring i verden – og derfor er det rigtig vigtigt, at vi favner den demokratiske ånd, som vi tror på, og får den bragt ud i nye sammenhænge.
Vi har set, hvordan vi fra dansk side har stået steder, hvor vi troede at vi også ville blive i fremtiden.
Bare i forbindelse med den sidste udviklingspolitiske strategis periode har vi måttet trække os fra Sahel, og vi har i høj grad måttet trække os fra Afghanistan og Myanmar, i hvert fald i forhold til de politiske engagementer.
Men som fru Trine Pertou Mach også sagde, må vi så være der på andre områder.
Hvis ikke vi kan være der i myndighedssammenhænge, kan det være, vi kan være der, ved at civilsamfundet er med i det.
Jeg vil gerne sige, at jeg personligt, men også som ordfører for Socialdemokratiet har den allerallerstørste respekt for den myriade af mangfoldighed, som civilsamfundet i Danmark udviser.
Vi har Siso, som er paraplyorganisationen for en mængde små stærke civilsamfundsorganisationer, og så har vi jo struktureret det sådan, at vi også har 18 strategiske partnere, som er meget stærke, som har store muskler, og som har mange samarbejdspartnere ude i verden.
Det kan ikke andet end også i fremtiden være det fundament, vi skal stå på for lige nøjagtig at få vores værdier bragt ud, og det bliver rigtig interessant at se, hvor bred en politisk opbakning vi igen får til en ny udviklingspolitisk strategi.
Det har været en kilde til stolthed for Danmark, det har været en muskel for Danmark at stå internationalt og sige, at vi dels står der med det rigtig store bidrag, vi yder, men at vi også står der med en utrolig fin opbakning fra et meget bredt civilsamfund og dermed en meget bred repræsentation i Danmark.
Der er lavet en vedtagelsestekst, som formanden har fået, og den vil jeg læse op på vegne af – og jeg håber, det er rigtigt; ellers må vi korrigere det – Socialdemokratiet, Venstre, Moderaterne, Radikale Venstre, Alternativet, Enhedslisten, Det Konservative Folkeparti og SF
»Folketinget udtrykker bekymring over de globale tilbageslag for demokrati, menneskerettigheder og civilsamfundets råderum og for konsekvenserne heraf for de mennesker, der lever i tiltagende lukkede og repressive samfund.
Folketinget anerkender den vigtige rolle civilsamfundet spiller i styrkelse og beskyttelse af grundlæggende værdier som demokrati, retsstatsprincipper og menneskerettigheder.
Folketinget opfordrer derfor regeringen til fortsat at arbejde for at sikre rammerne for et stærkt, uafhængigt og mangfoldigt civilsamfund – både i Danmark og i resten af verden.
Videre opfordres til at indtænke styrkelse af rettigheder og civilsamfund med øvrige danske interessenter, herunder erhvervslivet, i implementeringen af udviklingspolitikken.«
Jeg glæder mig bare rigtig meget til at høre spørgerens tale.
Jeg vil så sige, at Socialdemokratiet ikke altid kommer først; ministeren kommer næsten altid først, og her var det så også forslagsstilleren, der kom på først, så jeg synes, vi får mikset det rigtig godt.
Jeg vil sige, at noget af det, der glæder mig allermest på det her felt, er, at vi er så gode til at være med til at generere en god ramme.
Jo, det er det jo, for det her er den dybeste ideologi.
Men det her er bare et tydeligt eksempel på, hvordan vi står sammen om det som Folketing, og det er virkelig, virkelig en glæde for os, men det er det også for verden, tror jeg.